(1893) Sijt vrolic ende mi dancbaer , ic hebbe v gebroken hert gesaluet ende genesen om niet , Voort dat hi den geuangen verlossinge soude prediken , dat is , dat hi de conscientie soude verlossen vander macht der sonden , ende van haren banden ende ooc vanden banden des bedwancs , dat is , dat sijs niet meer wt bedwanc en souden houden , oft laten dat God gheboden heeft , maer wt liefden , dat hi haer met sijnder toecoemst sulcken gheest soude gheuen , diet wt puerder liefden in ende met haer volbrengt dat God aengenaem is , ende laet dat hem mishaecht , Ooc dat hijse vander swaerder geuangenisse der menscheliker geboden ende insettinge soude ontbinden .Het welcke geschiet als hi haer kennisse geeft datmen daer niet aen en misdoet alsmense laet , ende niet en verdient alsmense houdt , welc seer van noode ware der armer geuangender scharen te prediken , die sonde maken vanden breken , ende duechde vanden houden , want dat alle beyde verdoemelic is , mer als hi haer de kennisse geeft , so verlicht hi de blinden .Ende dat hi de ghebrokene van crachten wt soude seynden , dat is , dat hi de gene die op haers [ ( N v ) ro ] selfs crachten betrouden , midts welcke si al crancker worden , wt soude seynden door tgelooue ende remissie tot Christum , die haer stercheyt geeft , den ande - ren te dienen , die haer seluen ghedient ende gesocht hebben , Ende dat hi een aengename iaer soude prediken , dat is , den tijt na de toecoemste Christi , in welcken wi door Christum God aenghename ende bequame werden .